रामस्वरूप के लड़का कुंवर सिंह ने बताओ कि हम कुचबांधी जाति के मजदूर आदमी हें। हम घोड़ा तांगा चला के आपन परिवार पालत हते। 10 अक्टूबर 2013 खा महोबा वोडाफोन टावर के एते खम्भा में करन्ट उतर आओ हतो। जीखे कारन निकरत समय घोड़ी खम्भा में चिपक गई, ओर मोके में ही ऊखी मोत हो गई। ईखी सूचना डी.एम., एस.डी.एम. कोतवाली ओर लेखपाल खा दई हती। लेखपाल मोका मुआयना करन भी आओ हतो, पे अभे तक मुआवजा मिले की कोनऊ सुनवाई नइयां। जीसे हमाओ परिवार पालब मुश्किल हे। काय से घोड़ी तांगा हमाये परिवार को रोजगार हतो। ईखे मरे के बाद हम बेरोजगार हो गये हें। एई से हम चाहत हें कि कछु मुआवजा मिल जाये तो कछू दूसरो धन्धा कर लेबी।